אברי גלעד

ביוגרפיה

נולד בשם אברהם קווסטלר בשכונת קטמון שבירושלים. הוא הבכור מבין שני ילדים. אביו, דב (ארווין) קווסטלר, עלה מצ'כוסלובקיה כניצול מחנה בירקנאו, היה סופר ומתרגם וכן שימש עורך פרסומים במרכז ההסברה ובאוניברסיטה העברית. אמו, אורה (לבית וינוגרד), בת למשפחה ירושלמית ודור שביעי בארץ ישראל, עבדה בלשכה המרכזית לסטטיסטיקה. בילדותו הלך לגן ילדים ממלכתי-דתי.

קריירה

גלעד החל את דרכו המקצועית בתחילת שנות ה-80 בגלי צה"ל, שם הגיש עם ארז טל את תוכנית ההומור היומית "מה יש" ולאחר מכן את התוכנית האישית "העולם שמח".
בשנת 1988 כיכב בסרט הקולנוע "יהושע יהושע" בתור יהושע. לאחר מכן עבר לערוץ הראשון, שם הגיש מספר תוכניות, בהן "עד פופ" ו"להיט בראש". בטלוויזיה החינוכית היה בין מנחי שעשועון הטריוויה לנוער "פיצוחים". החל משנת 1990 הנחה עם ארז טל את תוכנית ההומור והסאטירה "העולם הערב" בשידורי הניסיון של ערוץ 2, במשך שלוש עונות.
בערוץ 2 המסחרי הנחה את תוכנית המוזיקה "מהקליפייה באהבה" (1993) לצד שרון קנטור וקובי אוז, את השעשועונים "עשינו עסק" (1994), "קטן עלינו" (1996), ו"יהיה טוב" (1997). לאחר פרישתו של רפי רשף מגלי צה"ל ב-1995 הגיש עם קובי מידן את תוכנית האקטואליה "נכון לעכשיו". במהלך שנות התשעים דיבב את סדרת הקלטות לילדים "הפלא שבחיות הפרא".
עוד מהתוכניות שהגיש: "אברהם ויעקב" בערוץ 2 (1999) יחד עם קובי מידן, השעשועון "הפיתוי" (2000), תוכנית הסאטירה "המצב" (2001) ביחד עם עלמה זק, תוכנית הבוקר של ערוץ 10 "כל בוקר" (2004) ביחד עם לינוי בר-גפן, השעשועון "מה נהיה" (2006), השעשועון "אחד נגד 100" ותוכנית הבוקר של זכיינית ערוץ 2 רשת, "העולם הבוקר" יחד עם עינב גלילי, ולאחר מכן לצד הילה קורח. גלעד הגיש גם את תוכנית האקטואליה לילדים "חמש וחצי" בערוץ הילדים, עד שהוחלף על ידי גיא זהר, והיה ממגישי התוכנית "סדרת חינוך" לצד הפרופסור לחינוך עמוס רולידר.
ב-2009 יצר עם צחי קליין את הסרט התיעודי "גראס באישור רופא", על הקנאביס הרפואי. בשנת 2010 הופיע גלעד בשיחות עם שמחה יעקובוביץ' במסגרת התוכנית "הארכאולוג העירום" בערוץ 8.
מספטמבר 2009 עד מרץ 2010 הגיש תוכנית אישית בזכיינית "רשת" בשם "אברי גלעד - תוכנית האירוח". בתחילת 2010 אסי כהן ביצע חיקוי של גלעד, בתוכנית ארץ נהדרת. בחיקוי הוצג כצבוע, אשר מצד אחד מתנגד לתרבות הפופולרית בישראל, אך מצד שני לוקח בה חלק פעיל. גלעד הגיב על כך בשבוע שלאחר מכן במהלך תוכניתו, כשתקף במונולוג את "ארץ נהדרת", כינה את התוכנית "בית קברות לבדיחות", ואת החיקוי הגדיר כ"מגעיל".
ב-2010 הגיש את התוכנית "שחקו אותה בגדול", המבוססת על שעשועוני עבר ("גלגל המזל", "מקבילית המוחות" ועוד), ולאחר מכן את השעשועון "חכמים בריבוע".
מפברואר 2006 הוא נמנה עם מגישי התוכנית "העולם הבוקר" של "רשת".
מאז ינואר 2007 עומד גלעד בראש בית הספר למקצועות הטלוויזיה של "רשת".
ב-1998 החל להגיש לסירוגין את תוכנית האקטואליה "המילה האחרונה" בגלי צה"ל. הוא השתתף בתוכנית בימי ראשון, שלישי וחמישי לצד ג'קי לוי. בימי חמישי נכללה בתוכנית פינה העוסקת בפרשת השבוע ובה נתן גלעד פירוש משלו לפרשה. במהלך 2013 צומצמה "המילה האחרונה" לימים ראשון עד רביעי בלבד, ופינת פרשת השבוע עברה ליום שלישי.
החל משלהי 2013 מגיש גלעד בטלוויזיה החינוכית את התוכנית "תראו אותי", בה מוצגים ידוענים אשר סבלו בילדותם מקשיים מסוגים שונים. ביולי 2019 החל להגיש את התוכנית "מה אתם הייתם עושים?" בערוץ רשת 13.
ב-17 במרץ 2015 שודרה התוכנית "המילה האחרונה" בפעם האחרונה במתכונתה הישנה. שבוע אחר כך החל גלעד להגיש בגלי צה"ל את "משפחה גרעינית", תוכנית בנושאי משפחה והורות. בנוסף, החל להגיש בטלוויזיה החינוכית הישראלית לצד ג'קי לוי את התוכנית "אם לא עכשיו", העוסקת ב"פרקי אבות", ואת תוכנית האקטואליה המרכזית של ערוץ 20. מנחה גם את שעשועון הטלוויזיה "שוברי קופות", שעלה בספטמבר 2015 בערוץ 2 ואת השעשועון "הטוב מכולם", שעלה בנובמבר 2016. בשנת 2019 הוא מגיש בגלי צה"ל את התוכנית "השיח", שבה הוא מקיים שיחות עם מאזינים.

השקפותיו

בעבר נחשב גלעד איש שמאל. הוא תמך תחילה בתוכנית ההתנתקות, אולם לאחר ביצועה שינה את עמדתו. הוא התנגד במיוחד לראש הממשלה לשעבר, אריאל שרון. לדעתו, שרון היה אחראי לביטול כוחה של התקשורת כגורם מרסן בפוליטיקה הישראלית והוא ביצע את ההתנתקות כך שזו תכסה על פשעיו. בבחירות של 2009 הוא הצביע לתנועה הירוקה-מימד.
גלעד עוסק בלימוד "שיטת ימימה" במסגרת "זמן חי". הוא עורך טקסי נישואים אזרחיים ומרצה במכינה הקדם-צבאית "בני ציון" בתל אביב.
הוא ידוע בזיקתו לנושאי איכות הסביבה וזכויות בעלי חיים. בהיותו צמחוני מטעמי מוסר, הביע אהדה בשנת 2012 לפעילותו של גארי יורופסקי בנושא, אך הסתייג משיטותיו לאחר ששמע מפי אראל סגל שהלה נהג כלפיו באלימות. ב-2013 יצא נגד קמפיין החינוכי של מועצת החלב.
באפריל 2013 ערך סיור בנגב בליווי אנשי תנועת "רגבים". בחשבון הפייסבוק שלו הביע התנגדות לפעולות ביזה, הצתה, תקיפה ואלימות שהבדואים מבצעים באזור. הוא תקף את המתווה שהציג בני בגין בראשית 2013, המציע לבדואים בעלות חוקית על 63% מהקרקע שעליה הם יושבים. בתגובה להצעה של בגין קרא גלעד "לכבוש מחדש את הנגב". לאור העניין הציבורי מימין ומשמאל שעורר הפרסום, ערך גלעד בחודש יוני סיור נוסף עם ד"ר תאבת אבו ראס ואחרים, ובעקבותיו פרסם סטטוס נוסף בפייסבוק, שבו כתב כי ראה צילומי אוויר שלפיהם כבר ב-1945 היה רוב הנגב מיושב בבדואים, כתב שהבדואים מודים בעבריינות בקרבם ותולים אותה בפער העצום בינם ובין היהודים, וקרא למדינה לקיים איתם דיאלוג אמיתי ולא פטרוני.
בפברואר 2017 כתב בפייסבוק, בעקבות גזר דינו של אלאור אזריה, ש"מפגע נוטל סכין הוא בן מוות", ו"אין קדושת חיים במי שבא לקחת חיים, זה דיבור שמתאים לחברות מתאבדות כמו שוודיה". גלעד טען כי חטאו של אזריה היה בכך שהיה חובבני ופעל באיחור ולעיני כל. לאחר ניסיון הלינץ' בנובמבר 2017 בקוסרה, גלעד הצדיק את המתנחלים שבאו למחות בכניסה לכפר קוסרה ואמר "לא נהיה יהודונים שמחכים שהפריץ יגיע" ו"רבים מתושבי הכפר השתתפו בדבר הזה, וזה לא יכול לעבור ללא תגובה".
גלעד תומך בהקלות במתן אישורים לצריכת קנאביס רפואי. בשנים 2014-2013 אף הנחה בערוץ 8 את התוכנית "שאיפות גדולות" שעסקה בנושא. בעבר הצהיר כי הוא מתנגד ללגליזציה של סמים קלים בישראל, אך מאוחר יותר חזר בו בטענה שרק כך יוכלו חולים לקבל קנאביס בקלות.

חיים אישיים

גלעד היה בן זוגה של עינב גלילי. היה נשוי לשחקנית חלי גולדנברג ושניהם הורים לבת. ב-27 באוקטובר 2012 נישא גלעד לנעמה שוחט בטקס אזרחי שנערך על ידי ג'קי לוי, שותפו לתוכנית הרדיו "המילה האחרונה". שוחט שימשה כעורכת המילה האחרונה, ולאחר מכן כעורכת משפחה גרעינית. נכון ליולי 2019 עורכת ומגישה לצידו מדי יום את התוכנית "השיח". בני הזוג מתגוררים בתל אביב ולהם שתי בנות.
גלעד סיפר על עצמו שלמרות שהוא חילוני, הוא עורך קידוש בערבי שבת, ולומד חסידות.